CELEX: 32022D1024
Language: lt
Date: 1649289600000
Title: Tarybos sprendimas (ES) 2022/1024 2022 m. balandžio 7 d. dėl pozicijos, kurios Europos Sąjungos vardu turi būti laikomasi Šalių konferencijoje, dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, III priedo pakeitimų

2022 6 29   
               
               
                  LT
               
               
                  Europos Sąjungos oficialusis leidinys
               
               
                  L 172/9
               
            
         TARYBOS SPRENDIMAS (ES) 2022/1024
         2022 m. balandžio 7 d.
         dėl pozicijos, kurios Europos Sąjungos vardu turi būti laikomasi Šalių konferencijoje, dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, III priedo pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį, 207 straipsnio 3 dalį ir 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Roterdamo konvencija dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje (toliau – Konvencija), įsigaliojo 2004 m. vasario 24 d. ir Sąjungos vardu buvo sudaryta Tarybos sprendimu 2006/730/EB (1);
                  
               
                     (2)
                  
                  
                     Konvencija Sąjungoje įgyvendinama Europos Parlamento ir Tarybos reglamentu (ES) Nr. 649/2012 (2);
                  
               
                     (3)
                  
                  
                     pagal Konvencijos 7 straipsnį Konvencijos Šalių konferencija gali nuspręsti įtraukti chemines medžiagas į Konvencijos III priedą;
                  
               
                     (4)
                  
                  
                     dešimtajame Konvencijos Šalių konferencijos susitikime tikimasi priimti sprendimus į Konvencijos III priedą įtraukti papildomas chemines medžiagas;
                  
               
                     (5)
                  
                  
                     siekiant užtikrinti, kad importuojančiosios šalys galėtų pasinaudoti Konvencijos teikiama apsauga, ir kadangi visi reikiami Konvencijos kriterijai yra tenkinami, būtina ir tinkama pritarti Cheminių medžiagų kontrolės komiteto pagal Konvenciją teikiamai rekomendacijai į Konvencijos III priedą įtraukti acetochlorą, karbosulfaną, chrizotilo asbestą, dekabromdifenileterį, fentioną, tam tikrus skystuosius preparatus,kurių sudėtyje yra parakvato dichlorido ir perfluoroktano rūgštį (PFOA), jos druskas ir PFOA giminingus junginius. Tų cheminių medžiagų naudojimas Sąjungoje jau yra uždraustas arba griežtai ribojamas ir pagal Reglamentą (ES) Nr. 649/2012 daugumai jų taikomi dar griežtesni eksporto reikalavimai negu nustatytieji Konvencijoje;
                  
               
                     (6)
                  
                  
                     tikslinga nustatyti poziciją, kurios Sąjungos vardu turi būti laikomasi dešimtajame Šalių konferencijos susitikime, dėl Konvencijos III priedo pakeitimų, kadangi tie pakeitimai Sąjungai bus privalomi,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi dešimtajame Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje Šalių konferencijos susitikime, yra pritarti Konvencijos III priedo pakeitimui, susijusiam su acetochloro, karbosulfano, chrizotilo asbesto, dekabromdifenileterio, fentiono (labai mažo kiekio (angl. ULV) preparatų, kurių sudėtyje veikliosios medžiagos yra ne mažiau kaip 640 g/l), skystųjų preparatų (emulsuojamojo koncentrato ir tirpiojo koncentrato), kurių sudėtyje yra ne mažiau kaip 276 g/l parakvato dichlorido (atitinkančio ne mažesnį kaip 200 g/l parakvato jonų kiekį), ir perfluoroktano rūgšties (PFOA), jos druskų ir PFOA giminingų junginių įtraukimu.
         
         
            2 straipsnis
            Atsižvelgdami į dešimtojo Konvencijos Šalių konferencijos susitikimo eigą, Sąjungos atstovai, pasikonsultavę su valstybėmis narėmis, gali vietoje surengtuose koordinavimo posėdžiuose susitarti dėl 1 straipsnyje nurodytos pozicijos koregavimo be papildomo Tarybos sprendimo.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2022 m. balandžio 7 d.
            
               
                  Tarybos vardu
               
               
                  Pirmininkas
               
               J. DENORMANDIE
            
         
         
            (1)  2006 m. rugsėjo 25 d. Tarybos sprendimas 2006/730/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, sudarymo Europos bendrijos vardu (OL L 299, 2006 10 28, p. 23).
         
            (2)  2012 m. liepos 4 d. Europos Parlamento ir Tarybos reglamentas (ES) Nr. 649/2012 dėl pavojingų cheminių medžiagų eksporto ir importo (OL L 201, 2012 7 27, p. 60).